**รมว.พม. ลงพื้นที่ตรวจเยี่ยมพร้อมขับเคลื่อนงานด้านเด็ก ผู้สูงอายุ และคนพิการ ในพื้นที่จังหวัดชลบุรี**

****


    วันนี้ (๑๘ มิ.ย. ๕๘) เวลา ๑๔.๐๐ น. **พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์**(รมว.พม.)พร้อมผู้บริหารกระทรวงการพัฒนาสังคมฯ ลงพื้นที่ตรวจเยี่ยมให้กำลังใจพร้อมมอบนโยบายการดำเนินงานแก่เจ้าหน้าที่ผู้ปฏิบัติงาน ณ สถานสงเคราะห์เด็กชายบ้านบางละมุง สถานสงเคราะห์คนพิการการุณยเวศม์ และศูนย์พัฒนาการจัดสวัสดิการสังคมผู้สูงอายุบ้านบางละมุง จังหวัดชลบุรี

**พลตำรวจเอก อดุลย์**กล่าวว่า กระทรวงการพัฒนาสังคมฯ ได้ตระหนักถึงความสำคัญของการพัฒนากลุ่มเป้าหมายของกระทรวงการพัฒนาสังคมฯ ได้แก่ เด็ก เยาวชน ผู้สูงอายุ และคนพิการ ซึ่งจำเป็นต้องได้รับการคุ้มครองสวัสดิภาพ การพัฒนาและฟื้นฟู ให้มีคุณค่าและศักดิ์ศรีความเป็นมนุษย์อย่างเท่าเทียมกัน โดยกระทรวงการพัฒนาสังคมฯ มีสถานสงเคราะห์และสถานรองรับในพื้นที่ทั่วประเทศ ทั้งนี้ ตนพร้อมผู้บริหารกระทรวงการพัฒนาสังคมฯ ได้ลงพื้นที่ตรวจเยี่ยมและมอบนโยบายในการดำเนินงานด้านเด็ก พร้อมทั้งให้กำลังใจแก่เจ้าหน้าที่ผู้ปฏิบัติงานของสถานสงเคราะห์เด็กชายบ้านบางละมุง จังหวัดชลบุรี ที่ให้การอุปการะเด็กชายที่มีอายุระหว่าง ๗–๑๘ ปี ที่ตกอยู่ในสภาพสมควรได้รับการสงเคราะห์และคุ้มครองสวัสดิภาพ โดยให้ที่อยู่อาศัย อาหาร เครื่องนุ่งห่ม ยารักษาโรค การศึกษา และอาชีพ ตลอดจนการแก้ไขปัญหา อบรมศีลธรรมจรรยาที่ดี ส่งผลให้เด็กมีความพร้อมที่จะเป็นสมาชิกที่ดีมีคุณภาพและเป็นประโยชน์ต่อสังคมและประเทศชาติต่อไป อีกทั้งได้มอบชุดของใช้ประจำวันแก่ตัวแทนเด็ก คนพิการ และผู้สูงอายุ จำนวน ๑๐๐ คน นอกจากนี้ ได้มารับฟังการบรรยายสรุปโครงการพิเศษการบูรณาการทำงานในพื้นที่ระหว่างพลเรือนกับทหาร เกี่ยวกับการปรับภูมิทัศน์หน่วยงานในสังกัดกระทรวงการพัฒนาสังคมฯ โดยสำนักงานพัฒนา ภาค ๑ หน่วยบัญชาการพัฒนา

**พลตำรวจเอก อดุลย์**กล่าวต่อไปว่า ตนยังได้ลงพื้นที่ตรวจเยี่ยมและติดตามงานด้านคนพิการที่สถานสงเคราะห์คนพิการการุณยเวศม์ อำเภอบางละมุง จังหวัดชลบุรี ซึ่งได้รับพระมหากรุณาธิคุณจากองค์สมเด็จพระเทพรัตนราชสุดา สยามบรมราชกุมารี พระราชทานชื่อว่า 'สถานสงเคราะห์คนพิการการุณยเวศม์' มีความหมายว่า "บ้านแห่งความกรุณา” โดยเปิดให้บริการอุปการะเลี้ยงดูคนพิการทั้งชายและหญิง อายุตั้งแต่ ๑๘ ปีขึ้นไป ที่มีฐานะยากจน ขาดผู้อุปการะเลี้ยงดู และประสบกับปัญหาความทุกข์ยากเดือดร้อน ในเขตจังหวัดภาคตะวันออก และจังหวัดใกล้เคียงให้สามารถดำรงชีวิตอยู่ได้อย่างปกติสุข นอกจากนี้ ยังได้ตรวจเยี่ยมและติดตามงานด้านผู้สูงอายุ ที่ศูนย์พัฒนาการจัดสวัสดิการสังคมผู้สูงอายุบ้างบางละมุง จังหวัดชลบุรี ซึ่งเป็นสถานสงเคราะห์ผู้สูงอายุแห่งแรก ที่จัดสร้างขึ้นโดยความร่วมมือระหว่างรัฐบาลกับภาคเอกชน โดยให้บริการจัดสวัสดิการผู้สูงอายุที่ได้มาตรฐานดูแล คุ้มครอง และพัฒนาศักยภาพผู้สูงอายุ รวมทั้งส่งเสริมการมีส่วนร่วมของเครือข่ายด้านผู้สูงอายุ

     "การลงพื้นที่ในครั้งนี้ เป็นการสร้างขวัญและกำลังใจให้เจ้าหน้าที่ผู้ปฏิบัติงานในพื้นที่ เพื่อให้การขับเคลื่อนงานตามนโยบายและภารกิจของกระทรวงการพัฒนาสังคมฯ มีประสิทธิภาพมากยิ่งขึ้น และเกิดประโยชน์สูงสุดต่อประชาชนกลุ่มเป้าหมายในระยะยาวต่อไป”**พลตำรวจเอก อดุลย์**กล่าวท้าย

**พม. ปรับปรุงคณะอนุกรรมการฯ ในคณะกรรมการคุ้มครองเด็กแห่งชาติ เพื่อขับเคลื่อนงานด้านการคุ้มครองเด็กให้มีประสิทธิภาพ**

****

    วันนี้ (๑๗ มิ.ย. ๕๘) เวลา ๑๖.๐๐ น. ที่ห้องประชุม ๘ กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ **พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์**เปิดเผยภายหลังเป็นประธานการประชุมคณะกรรมการคุ้มครองเด็กแห่งชาติ ครั้งที่ ๒/๒๕๕๘ ว่า คณะกรรมการคุ้มครองเด็กแห่งชาติ ได้แต่งตั้งคณะอนุกรรมการเพื่อทำหน้าที่ในการนำเสนอมาตรการ แนวทาง ข้อคิดเห็น และขับเคลื่อนการดำเนินงานด้านการคุ้มครองเด็กตามพระราชบัญญัติคุ้มครองเด็ก พ.ศ.๒๕๔๖ ซึ่งปัจจุบันมีคณะอนุกรรมการฯ จำนวน ๕ คณะ ประกอบด้วย ๑.คณะอนุกรรมการคุ้มครองสวัสดิภาพเด็ก ๒.คณะอนุกรรมการพัฒนาระบบคุ้มครองเด็ก ๓.คณะอนุกรรมการพัฒนามาตรการกลไกเพื่อการสงเคราะห์และคุ้มครองสวัสดิภาพเด็ก ๔.คณะอนุกรรมการประเมินและติดตามผลการคุ้มครองสวัสดิภาพเด็ก และ๕.คณะอนุกรรมการเพื่อดำเนินการป้องกันและแก้ไขปัญหาเด็กและเยาวชนตั้งครรภ์ไม่พร้อม ทั้งนี้ เพื่อให้การขับเคลื่อนงานด้านการคุ้มครองเด็กตามพระราชบัญญัติคุ้มครองเด็ก พ.ศ.๒๕๔๖ มีประสิทธิภาพ สอดคล้องกับสถานการณ์และโครงสร้างของหน่วยงานในปัจจุบัน กระทรวงการพัฒนาสังคมฯ โดยกรมกิจการเด็กและเยาวชน (ดย.)ในฐานะฝ่ายเลขานุการฯ ได้เสนอให้ที่ประชุมครั้งนี้ พิจารณาปรับปรุงคณะอนุกรรมการฯ ในคณะกรรมการคุ้มครองเด็กแห่งชาติ ดังนี้ ๑.คณะอนุกรรมการฯที่เห็นสมควรปรับปรุงองค์ประกอบและอำนาจหน้าที่ จำนวน ๓ คณะ ได้แก่ คณะอนุกรรมการพัฒนาระบบคุ้มครองเด็ก คณะอนุกรรมการพัฒนามาตรการกลไกเพื่อการสงเคราะห์และคุ้มครองสวัสดิภาพเด็ก และ คณะอนุกรรมการประเมินและติดตามผลการคุ้มครองสวัสดิภาพเด็ก ๒.ยุบเลิกคณะอนุกรรมการ จำนวน ๒ คณะ ได้แก่ คณะอนุกรรมการคุ้มครองสวัสดิภาพเด็ก และ คณะอนุกรรมการเพื่อดำเนินการป้องกันและแก้ไขปัญหาเด็กและเยาวชนตั้งครรภ์ไม่พร้อม และ ๓.แต่งตั้งคณะอนุกรรมการเพิ่มเติม ๑ คณะ ได้แก่ คณะอนุกรรมการเฉพาะกิจวางแนวทางการคุ้มครองสวัสดิภาพเด็กผู้ต้องหาที่มีอายุก่อนถึงเกณฑ์การรับโทษทางอาญา

    "นอกจากนี้ ที่ประชุมยังได้มีการพิจารณาถึงความคืบหน้าของร่างแผนแม่บทการคุ้มครองเด็ก ประจำปี พ.ศ.๒๕๕๘–๒๕๖๒ ซึ่งมีเป้าหมายและวัตถุประสงค์ของยุทธศาสตร์ คือเป็นแนวทางการกำหนดทิศทางและบูรณาการแผนปฏิบัติการคุ้มครองเด็กสำหรับหน่วยงานและภาคส่วนที่เกี่ยวข้องในทุกระดับ และเป็นกรอบอ้างอิงในการกำหนดเป้าหมาย เป้าประสงค์ การจัดสรรทรัพยากร กลไกการดำเนินงาน และการติดตามประเมินผลร่วมกัน” **พลตำรวจเอก อดุลย์**กล่าวท้าย

**พม. เตรียมแผนป้องกันและแก้ไขปัญหาเยาวชนแข่งรถในทางสาธารณะ พร้อมเตรียมจัดระเบียบขอทาน ครั้งที่ ๔ จับมือห้างเซ็นทรัลวางกล่องบริจาคช่วยเหลือ**

****

    วันนี้ (๑๗ มิ.ย. ๕๘) เวลา ๐๘.๓๐ น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ **พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์**เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.)ครั้งที่ ๑๗๙/๕๗-๕๘ เพื่อรับทราบปัญหาทางสังคมต่างๆที่เกิดขึ้นในแต่ละวัน และร่วมหาแนวทางการแก้ไขและป้องกันปัญหาดังกล่าว โดยมีผู้แทนจากหน่วยงานในกระทรวงฯ เข้าร่วมประชุม

**พลตำรวจเอก อดุลย์**กล่าวว่า การแก้ปัญหาเยาวชนแข่งรถในทางสาธารณะโดยไม่ได้คำนึงถึงความปลอดภัยหรือความเดือดร้อนของผู้อื่น กระทรวงการพัฒนาสังคมฯ โดยกรมกิจการเด็กและเยาวชน(ดย.)ได้ดำเนินการในด้านต่างๆ เพื่อป้องกันและแก้ไขปัญหาดังกล่าว โดยเสนอให้แต่งตั้งคณะกรรมการป้องกันและแก้ไขปัญหาเด็กและเยาวชนที่มีพฤติกรรมแข่งขันความเร็วในทางสาธารณะ เพื่อกำหนดมาตรการ และพิจารณาเห็นชอบแผนปฏิบัติการโครงการป้องกันและแก้ไขปัญหา พร้อมทั้งบูรณาการร่วมกับหน่วยงานที่เกี่ยวข้องทุกภาคส่วน เพื่อให้การแก้ไขปัญหาเห็นผลเป็นรูปธรรม รวมถึงเสริมสร้างความเข้มแข็งสภาเด็กและเยาวชนแก้ปัญหาเด็กแข่งรถในทางสาธารณะโดยจัดอบรมเชิงปฏิบัติการ ให้ความรู้เกี่ยวกับกระบวนการสร้างคุณค่า ตระหนักในตนเอง รวมถึงการเรียนรู้โลกของกิจกรรมเพื่อเปิดพื้นที่ในการทำกิจกรรมที่สร้างสรรค์ของเด็กและเยาวชน นอกจากนี้ยังเตรียมแผนการดำเนินการในระยะต่อไปในด้านต่างๆ ได้แก่ ๑)ด้านการป้องกัน จัดอบรมแกนนำสภาเด็กและเยาวชน เพื่อให้ความรู้และตระหนักคุณค่าในตนเอง และจัดอบรมหลักสูตรการเลี้ยงดูเด็ก โดยไม่ใช้ความรุนแรง พร้อมทั้งจัดทำคู่มือสำหรับ พ่อ แม่ ผู้ปกครอง ครู อาจารย์ ในการคุ้มครองเด็กและเยาวชน รวมถึงอบรมวินัยจราจร ๒)ด้านการส่งเสริม เปิดพื้นที่เพื่อจัดกิจกรรมสร้างสรรค์ ๓)ด้านการคุ้มครอง จะจัดทำฐานข้อมูลกลุ่มเด็กและเยาวชนที่กลับคืนสู่สังคมและจัดให้พนักงานเจ้าหน้าที่ ตาม พ.ร.บ.คุ้มครองเด็ก ติดตามและให้คำแนะนำแก่เด็ก เยาวชนและครอบครัว และ ๔)ด้านการฟื้นฟู จะจัดทำคู่มือ แนวทาง การดำเนินงานการคุ้มครองเด็กและเยาวชนอย่างเป็นระบบ พร้อมทั้งอบรมเด็กและเยาวชนอายุต่ำกว่า ๑๘ ปี ที่กระทำความผิด

**พลตำรวจเอก อดุลย์**กล่าวต่อไปว่า สำหรับความคืบหน้าการจัดระเบียบคนขอทาน คนไร้ที่พึ่ง โดยกรมพัฒนาสังคมและสวัสดิการ(พส.) เป็นหน่วยงานหลักที่รับผิดชอบในเรื่องดังกล่าว ซึ่งจากการลงพื้นที่สำรวจในกรุงเทพฯ ระหว่างวันที่ ๙–๑๕ มิถุนายน ๒๕๕๘ พบขอทานจำนวนทั้งสิ้น ๘๒ ราย แบ่งเป็นคนไทย ๗๐ คน และต่างด้าว ๑๒ คน ส่วนคนไร้ที่พึ่งพบจำนวนทั้งสิ้น ๕๒ คน ซึ่งพื้นที่ที่พบขอทานมากที่สุด ๘ อันดับ ได้แก่ ๑.เขตวัฒนา ๒.เขตปทุมวัน ๓.เขตบางกะปิ ๔.เขตพระนคร ๕.เขตจตุจักร ๖.เขตบางรัก ๗.เขตสาทร และ ๘.เขตพญาไท ทั้งนี้ กระทรวงการพัฒนาสังคมฯ โดยกรมพัฒนาสังคมและสวัสดิการ(พส.)เตรียมจัดระเบียบขอทาน ครั้งที่ ๔ ระหว่างวันที่ ๒๒-๒๖ มิถุนายน ๒๕๕๘ นอกจากนี้ในวันพรุ่งนี้ (๑๘ มิถุนายน ๒๕๕๘) เวลา ๑๗.๐๐ น. เป็นต้นไป จะมีการจัดกิจกรรมรณรงค์ "ให้ทานถูกวิธี ลดวิถีการขอทาน”ณ ลานหน้าศูนย์การค้าเซ็นทรัลเวิลด์ โดยจะมีการมอบกล่องบริจาค "เงินทุนเพื่อพัฒนาคนไร้ที่พึ่ง คนขอทาน” และเดินรณรงค์ เพื่อสร้างการรับรู้ให้ประชาชนในสังคมและตระหนักถึงปัญหาการขอทาน และร่วมกันแก้ไขปัญหาดังกล่าวอย่างยั่งยืนต่อไป

     "จากกรณีหญิงชรา อายุ ๖๕ ปี เดินเท้าระยะทางกว่า ๑๐ กิโลเมตร ทุกวัน เพื่อนำผักบุ้งไปขาย นำเงินมาเลี้ยงดูสามีชรา อายุ ๗๒ ปี ป่วยเป็นอัมพาต ลูกชาย อายุ ๔๐ ปี มีอาการทางจิต ช่วยเหลือตัวเองไม่ได้ และลูกสาว อายุ ๓๐ ปี ป่วยเป็นโรคหอบหืด ครอบครัวฐานะยากจน ที่จังหวัดพระนครศรีอยุธยา ตนได้กำชับให้พัฒนาสังคมและความมั่นคงของมนุษย์จังหวัดพระนครศรีอยุธยา (พมจ.พระนครศรีอยุธยา) ลงพื้นที่ตรวจสอบข้อเท็จจริง และให้การช่วยเหลือในเบื้องต้นตามภารกิจกระทรวงฯ พร้อมประสานหน่วยงานที่เกี่ยวข้องช่วยเหลือด้านการรักษาพยาบาลและพัฒนาคุณภาพชีวิตของครอบครัวในระยะยาว ส่วนกรณีเด็กทารกเพศหญิงผิวขาวผิวพรรณหน้าตาดีและสายรกสายสะดือยังติดอยู่น้ำหนักประมาณ ๓ กิโลกรัม ห่อหุ้มด้วยผ้าขนหนูสีฟ้า ถูกนำมาวางทิ้งไว้ที่หลังรถกระบะ ซึ่งเบื้องต้นเจ้าหน้าที่คาดว่าอาจจะเป็นเด็กใจแตก หรือคนที่ไม่พร้อมจะมีบุตร เมื่อคลอดลูกเองแล้วจึงนำมาทิ้งไว้ที่จังหวัดชลบุรีนั้น ตนได้กำชับให้พัฒนาสังคมและความมั่นคงของมนุษย์จังหวัดชลบุรี (พมจ.ชลบุรี)ลงพื้นที่ตรวจสอบข้อเท็จจริง และให้การช่วยเหลือในเบื้องต้นตามภารกิจกระทรวงฯ พร้อมทั้งประสานหน่วยงานที่เกี่ยวข้องเร่งติดตามหาพ่อแม่เด็ก หากไม่พบพ่อแม่หรือญาติเด็ก กระทรวงการพัฒนาสังคมฯ มีสถานสงเคราะห์ไว้รองรับเพื่อดูแลเด็กในระยะยาวต่อไป ” **พลตำรวจเอก อดุลย์** กล่าวท้าย

**รมว.พม.ชี้แจงกรณีรัฐจ่ายเงินเบี้ยคนพิการล่าช้า ย้ำต้องได้แน่นอน ตามสิทธิของคนพิการ พร้อมกำชับเจ้าหน้าที่ช่วยเหลือผู้ประสบปัญหาทางสังคม ที่ จ.นครศรีธรรมราช และนครราชสีมา**

[](http://www.thaigov.go.th/media/k2/items/cache/74ae94603e683000db01657a153d2765_XL.jpg)

     วันนี้ (๘ มิ.ย. ๕๘) เวลา ๐๗.๓๐ น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ **พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์**เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.)ครั้งที่ ๑๗๒/๕๗-๕๘ เพื่อรับทราบปัญหาทางสังคมต่างๆที่เกิดขึ้นในแต่ละวัน และร่วมหาแนวทางการแก้ไขและป้องกันปัญหาดังกล่าว โดยมีผู้แทนจากหน่วยงานในกระทรวงฯ เข้าร่วมประชุม

**พลตำรวจเอก อดุลย์**กล่าวว่า จากกรณีหญิงสาว อายุ ๑๖ ปี เข้าแจ้งความกับเจ้าหน้าที่ตำรวจว่า ถูกพระภิกษุ ข่มขืนกระทำชำเรา นานกว่า ๓ ปี โดยหลอกให้ไปหาในกุฏิ อ้างจะช่วยเหลือเรื่องเรียน ก่อนบังคับขืนใจพร้อมถ่ายภาพเอาไว้ข่มขู่ แต่คดีความไม่คืบหน้า ซ้ำถูกลูกชายพระยิงปืนข่มขู่ ที่จังหวัดนครศรีธรรมราช และกรณีเจ้าหน้าที่ตำรวจนำกำลังเข้าจับกุมพ่อเลี้ยงหื่น อายุ ๓๔ ปี ข่มขืนกระทำชำเรา ลูกเลี้ยงสาว อายุ ๑๖ ปี นาน ๓ ปี จนตั้งครรภ์ ๖ เดือน ที่จังหวัดนครศรีธรรมราช ตนได้กำชับให้พัฒนาสังคมและความมั่นคงของมนุษย์จังหวัดนครศรีธรรมราช (พมจ.นครศรีธรรมราช) ลงพื้นที่ตรวจสอบข้อเท็จจริงและให้การช่วยเหลือในเบื้องต้นตามภารกิจกระทรวงฯ พร้อมเร่งเยียวยาฟื้นฟูสภาพจิตใจของเด็กสาวและครอบครัวโดยด่วน

**พลตำรวจเอก อดุลย์**กล่าวต่ออีกว่า กรณีสองชายชรา อายุ ๘๓ ปี และ ๗๐ ปี และหญิงชรา อายุ ๗๓ ปี อาศัยรวมกันในบ้านสภาพเก่าทรุดโทรม ไม่มีไฟฟ้าใช้ ซึ่งชายชรา พิการตาบอด และหญิงชรา พิการเดินไม่ได้ ทั้งหมดอาศัยข้าวก้นบาตรที่วัดประทังชีวิต ที่จังหวัดนครราชสีมา ตนได้กำชับให้พัฒนาสังคมและความมั่นคงของมนุษย์จังหวัดนครราชสีมา (พมจ.นครราชสีมา)ลงพื้นที่ตรวจสอบข้อเท็จจริงและให้การช่วยเหลือในเบื้องต้นตามภารกิจกระทรวงฯ พร้อมประสานหน่วยงานที่เกี่ยวข้องดูแลเรื่องการรักษาพยาบาลอย่างต่อเนื่อง และประสานเรื่องการซ่อมแซมปรับปรุงที่อยู่อาศัยให้เหมาะสมกับการใช้ชีวิตประจำวันของผู้พิการต่อไป

    "สำหรับกรณีที่ครอบครัวเด็กพิการ ร้องเรียนต่อสื่อมวลชนให้รัฐบาลทำตามสัญญา เรื่องการจ่ายเบี้ย คนพิการ ที่จากเดิม ๕๐๐ บาท/เดือน เพิ่มเป็น ๘๐๐ บาท/เดือน ซึ่งปัจจุบันยังไม่ได้รับเพิ่มตามที่รัฐแจ้ง ตนขอเน้นย้ำว่าผู้พิการต้องได้รับเงินส่วนนี้อย่างแน่นอน จะมีการเบิกจ่ายย้อนหลังให้ หากผู้พิการคนใดยังไม่ได้รับเบี้ยเพิ่มเป็น ๘๐๐ บาท/เดือน สามารถโทรศัพท์มาแจ้งได้ที่ศูนย์ช่วยเหลือสังคม OSCC โทร ๑๓๐๐ ตลอด ๒๔ ชม.”**พลตำรวจเอก อดุลย์**กล่าวท้าย

**รมว.พม. เป็นประธานเปิดกิจกรรม “การส่งเสริมสิทธิ สวัสดิการ และพัฒนาคุณภาพชีวิตของบุตรที่มีความต้องการพิเศษของข้าราชการตำรวจ”**

[](http://www.thaigov.go.th/media/k2/items/cache/7d75af09a8605ec82c61a4cbbb9ead96_XL.jpg)

    วันนี้ (๑๙ มิ.ย. ๕๘) เวลา ๑๐.๐๐ น. **พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์**เป็นประธานเปิดกิจกรรม **"การส่งเสริมสิทธิ สวัสดิการ และพัฒนาคุณภาพชีวิตของบุตรที่มีความต้องการพิเศษของข้าราชการตำรวจ”**พร้อมมอบเงินเพื่อสนับสนุนการดำเนินงานด้านคนพิการของสมาคมแม่บ้านตำรวจ มอบรถโยก รถเข็นสำหรับคนพิการ และอุปกรณ์กีฬาแก่สมาคมแม่บ้านตำรวจ ณ ห้องบุญยะจินดา สโมสรตำรวจ ถนนวิภาวดีรังสิต กรุงเทพฯ

**พลตำรวจเอก อดุลย์**กล่าวว่า รัฐบาลมีนโยบายให้ความสำคัญต่อการยกระดับคุณภาพชีวิตของประชาชน เสริมสร้างให้ผู้สูงอายุ คนพิการ และผู้ด้อยโอกาส มีคุณภาพชีวิตที่ดีขึ้น ลดการเหลื่อมล้ำ และการสร้างโอกาสในการเข้าถึงบริการของรัฐ โดยกระทรวงการพัฒนาสังคมและความมั่นคงของมนุษย์(พม.) ได้ให้ความสำคัญต่อการดูแล และพัฒนาคนทุกกลุ่มเป้าหมายและทุกช่วงวัย และมีนโยบายขับเคลื่อนภารกิจเร่งด่วน ๗ ด้าน ๔ พัฒนา ๙ พันธกิจ ซึ่งได้มีการส่งเสริมและพัฒนาคุณภาพชีวิตคนพิการ การสร้างโอกาสการเข้าถึงบริการของรัฐ ทั้งนี้ พลเอกประยุทธ จันทร์โอชา นายกรัฐมนตรี ได้ให้ความสำคัญและมอบเป็นนโยบายให้ทุกโครงการของรัฐ ต้องคำนึงถึง "การเข้าถึงบริการของรัฐ” ซึ่งเป็นสิทธิพื้นฐานและเครื่องหมายแสดงเท่าเทียมของสังคม ต้องดูแลให้ครบ ซึ่งการเข้าถึงบริการของรัฐนั้น นอกจากหน่วยงานของรัฐทุกภาคส่วนดำเนินการจัดบริการตามสิทธิของคนพิการ และจัดสิ่งอำนวยความสะดวกสำหรับคนพิการแล้ว ในส่วนของคนพิการและครอบครัวต้องรับรู้เรื่องสิทธิที่พึงได้รับตามกฎหมายของตนเองด้วย ทั้งนี้ กระทรวงการพัฒนาสังคมฯ ได้ดำเนินงานเพื่อให้คนพิการได้เกิดการเข้าถึงทั้งด้านข้อมูล และบริการสวัสดิการตามสิทธิที่พึงได้รับ รวมทั้งมีการรณรงค์การจัดสิ่งอำนวยความสะดวกสำหรับคนพิการมาอย่างต่อเนื่องสม่ำเสมอ

**พลตำรวจเอก อดุลย์**กล่าวต่อไปว่า กระทรวงการพัฒนาสังคมฯ โดยกรมส่งเสริมและพัฒนาคุณภาพชีวิตคนพิการ(พก.) มีภารกิจในการพัฒนาศักยภาพและคุ้มครองสิทธิคนพิการ บูรณาการงานพัฒนาคุณภาพชีวิตคนพิการของชาติ เสริมสร้างสังคมที่ปราศจากอุปสรรค ขจัดการเลือกปฏิบัติต่อการมีส่วนร่วมของคนพิการ และพัฒนาองค์กรด้านคนพิการให้เข้มแข็งด้วยความร่วมมือของทุกภาคส่วน ดังนั้น กรมส่งเสริมและพัฒนาคุณภาพชีวิตคนพิการ จึงได้ร่วมกับสมาคมแม่บ้านตำรวจ และโรงพยาบาลตำรวจ จัดกิจกรรม "การส่งเสริมสิทธิ สวัสดิการ และพัฒนาคุณภาพชีวิตของบุตรที่มีความต้องการพิเศษของข้าราชการตำรวจ”เพื่อให้คนพิการได้เข้าถึงสิทธิ และสวัสดิการที่พึงได้รับตามความต้องการจำเป็น และเพื่อส่งเสริมการพัฒนาคุณภาพชีวิตคนพิการ โดยมีผู้เข้าร่วมงาน จำนวนทั้งสิ้น ๓๕๐ คน ประกอบด้วย ครอบครัวตำรวจที่มีบุตรหลานที่มีความต้องการพิเศษ ผู้ปฏิบัติงานด้านคนพิการของโรงพยาบาลตำรวจ และหน่วยงานในสังกัดสำนักงานตำรวจแห่งชาติ สมาชิกสมาคมแม่บ้านตำรวจ และผู้ที่เกี่ยวข้อง นอกจากนี้ยังมีการบรรยายพิเศษในหัวข้อเรื่อง "สานรัก สานพลัง การดูแลเชิงปฏิรูปแบบองค์รวมการให้ความช่วยเหลือบุตรและครอบครัวที่มีความต้องการพิเศษ” โดยรองศาสตราจารย์นราพร จันทร์โอชา ซึ่งเป็นผู้ริเริ่มในการดำเนินการโครงการห่วงใยบุตรที่มีความต้องการพิเศษของกำลังพลกองทัพบก

    "การจัดกิจกรรมครั้งนี้ เป็นการดำเนินงานแบบบูรณาการ ที่ทำให้คนพิการและครอบครัวได้เข้าถึงและรับรู้ในเรื่องสิทธิและสวัสดิการคนพิการ จึงขอชื่นชมทุกภาคส่วนที่ได้ร่วมกันส่งเสริมและพัฒนาคุณภาพชีวิตคนพิการ ซึ่งจะทำให้คนพิการสามารถดำรงชีวิตอยู่ได้โดยอิสระ ภายใต้สิทธิพื้นฐาน และมีส่วนร่วมอย่างเต็มที่ในทุกด้าน จนเกิดเป็นพลังที่สร้างสรรค์สังคมต่อไป” **พลตำรวจเอก อดุลย์**กล่าวท้าย

ตร.สงขลา เร่งปิดคดีค้ามนุษย์ ให้ทัน 23 มิ.ย. ก่อนส่ง อสส.



ตร.ชุดสอบสวน สภ.หาดใหญ่ จ.สงขลา เร่งปิดสำนวนคดีค้ามนุษย์โรฮีนจาให้ทันก่อน 23 มิ.ย. ก่อนส่งอัยการสูงสุด พบการข่มขู่หลังสอบพยานไปกว่า 240 คน

ความคืบหน้าคดีค้ามนุษย์โรฮีนจา ล่าสุดเมื่อเวลา 09.00 น.วันที่ 18 มิ.ย. ที่ศูนย์ปฏิบัติการตำรวจภูธร ภาค 9 ส่วนหน้า สภ.หาดใหญ่ พนักงานสอบสวนและพนักงานอัยการที่ระดมมาทำคดีนี้กว่า 100 นาย นำโดย พล.ต.ต.ปวีณ พงศ์สิรินทร์ รองผบช.ภ.8 หัวหน้าชุดฝ่ายสอบสวน เร่งสอบสวนและรวมรวมพยานหลักฐาน เพื่อที่จะสรุปสำนวนคดีและจะต้องเสร็จเรียบร้อยทั้งหมด ภายในวันที่ 23 มิถุนายน ก่อนที่จะส่งให้อัยการสูงสุดพิจารณาในวันที่ 25 มิถุนายนนี้

ขณะนี้มีการสอบพยานไปกว่า 240 คน และมีการจัดเจ้าหน้าที่ไปคุ้มครองดูแลพยานเป็นอย่างดี หลังจากพบว่ามีผู้ต้องหาบางคนส่งลูกน้องไปข่มขู่พยานเพื่อไม่ให้มาเป็นพยานและชี้ตัว โดยมีการจับกุมผู้ที่ข่มขู่ดำเนินคดีไปแล้ว 3 คน

เนื่องจากคดีนี้เป็นคดีสำคัญป้องกันไม่ให้มีการข่มขู่พยานทั้งในชั้นสอบสวนและชั้นศาล ส่วนยอดผู้ต้องหาขณะนี้มีการออกหมายจับไปแล้วทั้งหมด 89 หมายจับ ควบคุมได้แล้ว 56 คนเหลืออีก 33 คน ที่ยังหลบหนี ขณะเดียวกันเจ้าหน้าที่ได้แจกจ่ายปฏิทินหมายจับผู้ต้องหาทั้ง 33 คน ไปทั่วประเทศพร้อมขอความร่วมมือจากประชาชนช่วยแจ้งเบาะแสด้วย

ส่วนกรณี พล.ท.มนัส คงแป้น ผู้ทรงวุฒิพิเศษกองทัพบก หลังมีกระแสข่าวออกมาว่าศาลจังหวัดนาทวีได้ปล่อยตัวแล้วเมื่อครบกำหนด 12 วันนั้น จากการตรวจสอบของผู้สื่อข่าวพบว่า ขณะนี้ พล.ท.มนัส ยังคงถูกควบคุมตัวอยู่ที่เรือนจำอำเภอนาทวีเหมือนกับผู้ต้องหาคนอื่น โดยเมื่อวานนี้เพียงแต่ครบกำหนดฝากขังผัดแรกเป็นเวลา 12 วันแล้ว และเจ้าหน้าที่ยังสามารถยื่นเรื่องฝากขังต่อศาลไปอีกได้ผัดละ 12 วัน แต่ไม่เกิน 7 ผัด หรือไม่เกิน 84 วัน และคัดค้านการประกันตัวผู้ต้องหาทุกราย